Fælleskonferencen 2017.

Fælleskonferencen 2017 åbnede med en velkomst fra FPAP formand Inge Østergård og dernæst formand for arrangementsgruppen Tove Mathiassen.

Næste punkt på dagsordenen var et oplæg om fællesforeningens historie. Den blev fortalt af to af foreningens pionerer, Hanne Larsson og Bodil Roved. Vi blev ført igennem ideens start, visionerne og etableringen og herunder også de diskussioner og meningsforskelle der havde været i forhold til hvad foreningen skulle fokusere på, herunder historien om fælleshusets betydning. Dialogen indeholdt også indspark om foreningens fremtid, eksempelvis var der mange der reagerede positivt på en historie fra Norge om en ”Freud Bar” og andre eksempler på ideer til hvordan psykoanalyse og analytiske psykologier kan finde nye relevante positioner i samfundslivet.

Efter dette udmærkede indslag var der to breakout sessions: én om musik og en og supervisionens dilemmaer.

Jungiansk Analytiker Christel Borman og en ledsagende pianist gav en workshop om musik som symbolsk ressource i arbejdet med arketypiske forsvar. Cand. Psych. PhD Claus Haugaard Jacobsen introducerede til den nye bog om supervision, han er medforfatter til, og gav eksempler på de dilemmaer man møder i rollen som supervisor. Især supervisors rolle som kontrollør af det faglige niveau blev livligt diskuteret, og jeg noterede mig behovet for faglige standarder og for en veldefineret samarbejdsrelation med ledelser.

Efter frokost introducerede journalist, psykoanalytiker mm. Tine Byrckel, til filmen Elles fra 2012, som hun har skrevet manuskript til. Forinden gav hun en indføring i udvalgte begreber fra Lacans Psykoanalyse som havde været betydningsfulde for filmens greb. Derefter så vi filmen sammen og efter en pause diskuterede vi filmoplevelsen sammen med Tine. Filmen var et bidrag til diskussionen om prostitution og ”sugardaddies” og lagde således op til en bredere refleksion over udviklingen i forholdet mellem kønnene. Personligt var jeg også inspireret af filmens slutning, der var bevidst ”ikke-hollywoodsk” i at der ikke kom en løsning men at vi efterlades med en situation der er ubestemt og som kan gå i flere retninger. Det kan vi så tænke over, og det gjorde vi i den grad.

Dagens program sluttede med storgruppe i Kirkesalen. Her fortsatte refleksionerne som var sat i gang af filmen. Prostitution, forholdet mellem kønnene, var blandt emnerne.

Middag kl. 19 med rødspættefilet Meuniere og efterfølgende hyggeligt samvær og samtaler.

Lørdag startede med Social Dreaming (drømmematrix). Bl.a. temaer med unge og ældre mænd der rejser og afløser hinanden. Politi og unge mænd der kører i biler uden bremser. En kuffert glemt i toget, hvor ejermanden er stået af. Associationerne var mange, men kort fortalt oplevede denne referent sessionen som en slags respons på nogle af de spørgsmål der rejstes på den første dag. F. Eks. ift. fraværet af unge mænds stemme på konferencen (og andre steder?) og hvilken station, fællesforeningen holder ved i dag og hvor toget kører hen herfra og med hvilken bagage.

Derefter var der tre break-outs: en om Bob Dylan og arketypisk typologi ved Jungiansk Analytiker Hanne Urhøj. I oplægget undersøgte Hanne filmen *I´m not there* som gav et portræt af Dylan. Parallelt med dette var der en session om sexuel dysfunktion og tidlige traumer ved Jungiansk Analytiker og sexolog Kirsten Hervert Pedersen. I den tredje parallelle session var temaet mad og relationer. Jan Kragh-Jacobsen var inviteret til at give en session om østers og erotik. Tre sessioner med ganske forskellige temaer, men som alle var velbesøgt og vellykkede, så vidt denne referent er orienteret.

Efter en kaffepause vendte vi alle tilbage til Kirkesalen til den sidste storgruppe. Spørgsmålet om hvordan fællesforeningens historie skal fortsætte herfra blev undersøgt, og mange gav udtryk for at de ønskede at konferencerne fortsætter på årlig basis. Vi diskuterede hvordan ”fælles” kan forstås både som ”samme-hed” og som forbundet forskellighed. Det blev også undersøgt hvordan det opleves at være på fælleskonferencen første gang. Denne diskussion kunne tyde på, at der er brug for at være mere opmærksomme på at den ”indspisthed” der føles så godt især for de af os der har deltaget mange gange, også kan have en bagside. Vi vendte også tilbage til filmoplevelsen fra den første dag igen.

Afslutningen foregik med en sandwich i hånden. Konferencen blev evalueret lidt og der var tilslutning til at fortsætte med årlige konferencer og flere deltagere meldte sig arbejdet med at forberede næste års konference. Der er plads til flere. Tak til Tove Mathiassen og Bodil Roved, som begge har været med i flere år men som nu valgte at trække sig fra planlægningsgruppen.

Alt i alt synes jeg det var en vellykket konference og glæder mig til den næste.